Japonské „anime“ DVD – pozor naň !

Zlatisté lúče slnka prenikali cez konáre japonskej čerešne. Ležala som na deke priamo pod rozkvitnutou sakurou. Jej kvety tancovali v ovzduší vďaka šibalskému vetríku. Vtom mi mamina kričí: ,,Nikol, ideme do mesta! Poď sa obliekať.“ Ach jaj, vôbec sa mi nechcelo vstať. A už vôbec nie obliekať. Mala som na sebe pohodlné tepláky a tričko. Ale keďže sme išli do mesta, musela som sa obliecť trochu slušnejšie. Dala som si rifľové kraťasy s tromi gombíkmi na bruchu a krátke tričko do pol pása. Na nohy som si obula hnedé kožené sandále so zapínaním na boku. Do vrecka ešte nožík pre šťastie a bola som pripravená vyraziť. ,,Mami, už som hotová. Môžeme ísť?“ ,,Ešte jednu náušnicu a......dobre, ideme,“ zahlásila mamina a pritom sa stále pozerala do zrkadla. Keď sa poriadne vyobzerala, už sme naozaj mohli odísť.

Do Japonska sme pricestovali pred troma dňami. Prenajali sme si malý domček na okraji mesta Nagoya. Máme plán tu zotrvať aspoň jeden mesiac, keď sme leteli takú diaľku.

V meste sme si dali suši, mamina si dala aj jemné saké. Po jedle bola prehliadka obchodu s anime a mangou. Ako som ten obchod zbadala, vyhŕklo so mňa „ Mami, však si môžem niečo kúpiť “. Mamina prikývla na znak súhlasu. Veľmi som sa potešila utekajúc si niečo vybrať. Otvorila som prvé anime DVD, aby som skontrolovala, či nie je poškodené a mohla ho zaplatiť. V tom momente som spadla, nie na zem, ale do vnútra DVD. Padala som nekonečne dlhým čiernym tunelom s neónovo-elektrickými pásikmi. „ Aááá,“kričala som, až kým som nedopadla na zem.

Keď som sa pozviechala , zistila som, že sa nachádzam uprostred bojového deja, čo nebolo až také zvláštne, ako to, že ten dej a ľudia boli kreslení. Vrcholom môjho prekvapenia bolo, že ja sama som tam bola kreslená. „ Preboha ! Veď ja som sa premiestnila do ANIME!“ Neuvedomila som si, že som to povedala nahlas. Všetci sa na mňa pozerali ako na vyoranú myš. Po chvíli ku mne pribehli tri dievčatá. Poznala som ich veľmi dobre. Nie osobne, ale z toho DVD, čo som si išla kúpiť. Boli to Sakura, Ino a Akira.

„ Ahoj, ako si sa sem dostala ? Máš nejaké iné oblečenie – také sme ešte nevideli. Ako sa voláš?“ Spŕška otázok padla od Sakury. „ Som Nikol a spadla som sem z iného sveta. Z moderného sveta.“ „Tomu nerozumiem“, čuduje sa Ino. „To je zložité, myslím, že je to jedno“, povedala som. „ No dobre, poď, zoberieme Ťa k Hokage“. „ „Ďakujem Sakura, to je dobrý nápad“.

Sakura sa na mňa zvláštne pozrela a povedala: „ Počkaj, odkiaľ poznáš moje meno, ani som sa nepredstavila?“ „ No, to je tá zložitá vec. V podstate viem všetko, čo sa tu udialo a čo všetko znamenajú tie veci okolo. Videla som to vo filme, ktorý tu práve prebieha. “

Sakura na mňa pozrela nechápavými očami, no nič nepovedala.

Išli sme ďalej. Zaklopali sme na dvere Hokage. Sakura nás rýchlo zoznámila a ja som jej všetko vysvetlila.

Keďže som sa premiestnila do ANIME, kde sú ninjovia, Hokage prikázala Sakure, aby ma naučila pár základných bojových techník a potom ma priviedla k ninja učiteľovi. „ Ako si to tá Hokage predstavuje, učiť niekoho, kto v živote nebojoval ?“ láme si hlavu Sakura. „ Ale ja som sa niekedy učila karate,“nesmelo som sa ozvala. „ No výborne! Tak mi to ukáž – zaútoč!“ vyzvala ma Sakura. Zaútočila som, Sakura to vykryla a vrátila protiúder, na ktorý som bola pripravená. Poskúšali sme pár hmatov, obranu a Sakura z toho usúdila, že už sa môžem stretnúť s Ninja učiteľom. Bol to Yagari- sensei. Hneď sme si padli do oka. Naučil ma pomocou čakry chodiť po vode a visieť dole hlavou zo stromu. Bola to neskutočná zábava. Keďže som mala bleskovú podstatu, naučil ma Chidori – nebezpečnú bojovú techniku s bleskami.

Neskôr ma Hokage naučila aj pár liečivých techník. Celkom mi to išlo.

Po niekoľkých dňoch tvrdého tréningu som si spravila skúšky na genina. Dostala som aj špeciálnu čelenku. „Gratulujeme,“ blahoželali mi všetci.

„Išlo ti to skvelo a rýchlo,“ tešila sa  Sakura. „ Som na teba pyšná,“ dodala Ino. Pyšná na seba som bola aj ja. Ako som sa tak opájala radosťou z úspechu...

„Preboha!“ zvolala zrazu Sakura . „ Čo sa deje?“ spýtala som sa začudovane. „ Si priesvitná.“ Pozrela som sa na seba a povedala som : „ Asi sa už vraciam domov.“ S každým som sa na rozlúčku vyobjímala. Sakura aj plakala: „Budeš mi chýbať.“ „Aj ty mne , ďakujem za všetko,“

Ledva som to stihla dopovedať a ....

Padala som naspäť tým istým tmavým tunelom. Znovu som sa ocitla v rovnakom obchode Anime a Mangy. Chcela som isť zaplatiť to DVD , ktoré som držala v ruke, ale rozmyslela som si to. Odložila som ho a pobrala sa naspäť k mamine.

„Kde si bola tak dlho? Už na teba čakám pol hodiny. „Nevedela som si vybrať“, zaklamala som a v duchu som sa čudovala. Mne sa totiž zdalo, že som „TAM“ bola celú večnosť.

Vysvetlivky: Ľubica Olajcová, 7.B

Anime – kreslené japonské seriály ZŠ A. Sládkoviča Sliač

Manga – japonský komix

Hokage – niečo ako prezident

genin – najnižší stupeň ninji